સરપંચનું ખરું નામ સોમલો છે. પણ સરપંચ થયા પછી સૌ તેમને સોમાભાઈ કહીને બોલાવે છે. જોકે પાછળથી તો… એ કહેવાય એવું નથી. કારણકે સોમાભાઈ ઉર્ફ સોમલો આ ગામનો હરિજન છે. સરપંચ થયા પહેલા તે કૂવા ખોદવાની મજૂરી કરતો. સોમલાની વહુ, છોકરાં અને ઘર સામે જોઈએ તો આપણને દયા આવવા કરતાં ચીતરી વધારે ચઢે. થાય કે આ કેમ જીવે છે અને શું કરવા જીવે છે? પણ ગામના સરપંચની સીટ અનામત સીટ જાહેર થઈ અને સોમલાંના ભાગ્ય ઊઘડી ગયા. સોમલો, સોમાભાઈ સરપંચ થઈ ગયો!